Saksalainen golfkenttä ilmakuvassa.
**Golfkenttä** on golfin pelaamiseen ja siihen liittyvään oheistoimintaan käytettävä alue. Golfkentällä on golfrata ja usein myös driving range ja harjoitteluviheriö harjoittelua ja lämmittelyä varten. Golfautoja varten voi olla erityisiä polkuja.

Golfrata
--------

Golfradan reikä ja sen osat: 1) tiiauspaikka, 2) ja 6) vesieste, 3) karheikko, 4) ulkopuolinen alue, 5) hiekkaeste, 7) väylä, 8) viheriö, 9) lippu, 10) reikä.
Golfrata on varsinaiseen golfin pelaamiseen tarkoitettu alue. Golfradalla on yhdeksän tai 18 reikää. Reiäksi kutsutaan niin tällaista kentän jaksoa kuin sen lopussa olevaa maahan kaivettua koloakin. Reiät on numeroitu, ja ne pelataan kierroksen aikana numerojärjestyksessä.

Golfratoja on hyvin erimittaisia. Yhdysvalloissa 18-reikäinen rata voi olla kokonaispituudeltaan jopa 6,5 kilometriä, ja toisaalta yhdeksänreikäinen rata voi olla vain 1,2 kilometriä pitkä.

Jokaisella reiällä on tiiauspaikka, väylä, puttausviheriö ja reikä.

Avauslyönti suoritetaan tiiauspaikalta. Tiiauspaikkoja on yhdellä reiällä yleensä neljä, kaukaisimmasta lähimmäksi väreiltään valkoinen, keltainen, sininen ja punainen. Pelaajat käyttävät oman tasoituksensa mukaista teetä.

Väylä on suorin tie tiiltä viheriölle, ja pelaajat pyrkivätkin pitämään lyöntinsä väylällä. Väylällä ei ole puita, ja ruoho on siinä lyhyempää kuin puolikarheikossa ja karheikossa väylän ympärillä. Väylän reunoilla ja viheriön ympärillä voi olla hiekkaesteitä eli bunkkereita ja luonnonesteitä kuten puita, lampia ja puroja.

Väylän päässä on viheriö, joka on lyhyeksi leikattua ruohoa. Viheriöllä on reikä, joka on läpimitaltaan 10,8 senttimetriä ja vähintään 10 senttimetriä syvä. Reikään on usein pystytetty lippu kertomaan sen sijainti.

Jokaisella reiällä on sen pituuden mukaan laskettu *par*-luku, joka on se lyöntimäärä, jolla reiästä tulisi kohtuudella selvitä. Par 3 -reikä on enintään 220 metriä, par 4 on 220–430 metriä, ja par 5 on 430–630 metriä. Sitä pitemmät par 6 -reiät ovat harvinaisia. Jokaiseen par-lukuun on laskettu mukaan oletus siitä, että pelaaja puttaa viheriöllä kahdesti. Yleisimpiä 18-reikäisiä kenttiä ovat par 70-, par 71- ja par 72-kentät.

Ympäristövaikutukset
--------------------

Golfkentät vaativat runsaasti kasteluvettä, mikä voi johtaa veden puutteeseen etenkin kuivilla alueilla ja pohjaveden suolapitoisuuden nousuun. Tropiikissa golfkentillä saatetaan käyttää runsaasti lannoitekemikaaleja ja torjunta-aineita. Kentät myös vaativat paljon tilaa.

Suomessa
--------

*Katso myös: Luettelo Suomen golfkentistä*
Suomen ensimmäinen 18-reikäinen golfkenttä on Talin kenttä Helsingissä, joka laajennettiin täysimittaiseksi vuonna 1952. Toinen täysimittainen kenttä avattiin Espooseen 1982. 1980-luvun lopulla kenttiä rakennettiin paljon lisää. Ensimmäinen kenttä pääkaupunkiseudun ulkopuolella oli Aura Golf Turussa. Vuonna 2016 Suomen Golfliiton jäsenseuroilla oli yli 150 golfkenttää, joista pohjoisin Kittilässä.

Lähteet
-------

1. ↑  *golfkenttä.* *Kielitoimiston sanakirja*. Helsinki: Kotimaisten kielten keskus, 2022.
2. ↑  Other Golf Course Elements *About.com*.  Arkistoitu 14.3.2016. Viitattu 20.3.2016. (englanniksi)
3. ↑  *golfrata.* *Kielitoimiston sanakirja*. Helsinki: Kotimaisten kielten keskus, 2022.
4. 1 2 3 4 5 6 7  *Suuri urheilulajikirja. Säännöt, tekniikka & taktiikka*, s. 266–271. (The Sports Book, 2015). Hämeenlinna: Karisto, 2016. ISBN 978-951-23-6001-7.
5. ↑  *reikä.* *Kielitoimiston sanakirja*. Helsinki: Kotimaisten kielten keskus, 2022.
6. 1 2 3  Kelley, Brent: Meet the Golf Course About.com.  Arkistoitu 14.3.2016. Viitattu 22.3.2016. (englanniksi)
7. 1 2  Mistä peli koostuu? *Golfpiste.com*.  25.11.2010. Viitattu 22.3.2016. [vanhentunut linkki]
8. ↑  Adler, Ben: The case against golf *The Guardian*.  14.6.2007. Viitattu 20.3.2016. (englanniksi)
9. ↑  Tilander, Lassi: Suomen golfin historiaa Suomen Golfhistoriallinen Seura. Viitattu 12.8.2016.
10. 1 2  Golf Suomessa Suomen Golfliitto.  Arkistoitu 8.3.2016. Viitattu 14.5.2017.

Aiheesta muualla
----------------

* Kuvia tai muita tiedostoja aiheesta **Golfkenttä** Wikimedia Commonsissa